Αντώνης Ρέμος

Πρώτα χρόνια

Ο Αντώνης Ρέμος γεννήθηκε στο Ντύσελντορφ της Γερμανίας στις 19 Ιουνίου 1970. Έμεινε εκεί μέχρι τα 10 του χρόνια, όπου και μετακόμισε στην Θεσσαλονίκη μαζί με την οικογένειά του. Κατά την διάρκεια της παιδικής του ηλικίας ασχολήθηκε με την μουσική, ενώ έμαθε να παίζει κιθάρα και drums.

Πρώτες εμπορικές επιτυχίες (1992-2000)

Ξεκίνησε την καριέρα του στην πρώιμη ηλικία των 17 ετών, αρχικά τραγουδώντας σε μία τοπική κοσμική ταβέρνα. 
Η πρώτη επίσημη δημόσια εμφάνιση του Ρέμου έγινε το 1992 στο 31ο φεστιβάλ  τραγουδιού Θεσσαλονίκης. Μετά από πολλές εμφανίσεις στην συμπρωτεύουσα, ο Ρέμος κάνει την πρώτη του εμφάνιση στην Αθήνα το Πάσχα του 1995 στο κέντρο "Διογένης Palace", μαζί με τους Δημήτρη Μητροπάνο, Στέφανο Κορκολή και Μάριο Τόκα. Την ίδια χρονιά, υπογράφει συμβόλαιο με τη Sony Music και προσανατολίζεται με τη βοήθεια του παραγωγού του Σταύρου Αραπίδη σε μία δισκογραφική καριέρα.
Το 1996 κυκλοφορεί ο πρώτος του δίσκος με τίτλο "Αντώνης Ρέμος" και γίνεται μέσα σε λίγους μήνες χρυσός και σε λιγότερο από ένα χρόνο πλατινένιος.
Το 1997 ο Αντώνης Ρέμος πραγματοποιεί ζωντανές εμφανίσεις στις "Χάντρες" και στο "Διογένης Palace". 
Τον Απρίλιο του 1998 κυκλοφορεί ο δεύτερος προσωπικός δίσκος του με τον τίτλο "Καιρός Να Πάμε Παρακάτω". Ο δίσκος έγινε πλατινένιος. 
Έναν χρόνο αργότερα, τον Δεκέμβριο του 1999 κυκλοφορεί στην αγορά ένας ακόμη δίσκος του με τίτλο "Πάλι απ' την αρχή". Στους δύο αυτούς δίσκους ο Ρέμος συνεργάζεται με τους συνθέτες Χρήστο Νικολόπουλο και Σταμάτη Σπανουδάκη, καθώς και με τον στιχουργό Αντώνη Ανδρικάκη. Το Album γίνεται σε ελάχιστο χρονικό διάστημα πολυπλατινένιο.

Tα επόμενα χρόνια (2001-2014)

Τον Ιούνιο του 2001, κυκλοφορεί διπλός δίσκος με τίτλο "Μια Νύχτα Μόνο", το οποίο είναι μία ζωντανή ηχογράφηση του Ρέμου στον Απόλλωνα. 
Τον χειμώνα του ίδιου έτους ο Ρέμος εμφανίστηκε μαζί με τον Γιάννη Πάριο στο Διογένης Palace
Το 2002 είναι μία ιδιαίτερη χρονιά για τον Αντώνη Ρέμο γιατί συναντιέται για πρώτη φορά με τον Γιώργο Θεοφάνους. Αυτή η συνάντηση θα γεννήσει 3 ολοκληρωμένες δουλειές, που αφήνουν πίσω τους τραγούδια επιτυχίες που όλη η Ελλάδα έχει τραγουδήσει και αγαπήσει. Η συνεργασία τους στέφεται με απόλυτη επιτυχία και στους 3 δίσκους που δημιούργησαν μαζί, η χημεία τους είναι πρωτοφανής και το σημείο αυτό αποτελεί σημείο αναφοράς στον καλλιτεχνικό κόσμο. 
Τον χειμώνα του 2002 εμφανίζεται με την Άλκηστη Πρωτοψάλτη στο Studio Πειραιώς, όπου γνώρισε μεγάλη επιτυχία και δίνουν μια σειρά από sold out συναυλίες στις ΗΠΑ και στον Καναδά.
Το 2003 ο Ρέμος εμφανίζεται μαζί με τους Μίμη Πλέσσα, Κώστα Χατζή, Γιάννη Σπανό, Αντώνη Βαρδή, και τον Γιώργο Θεοφάνους. Από αυτές τις συνεργασίες κυκλοφόρησε και ένα live cd που έγινε πλατινένιο.
Τον Απρίλιο του 2004, ο Αντώνης Ρέμος ερμηνεύει το τραγούδι του Μίκη Θεοδωράκη "Αν θυμηθείς τ' όνειρό μου", το οποίο κυκλοφορεί σε ένα CD Single που περιλαμβάνει εκτός από το "Αν θυμηθείς τ' όνειρό μου", σε ποίηση Νίκου Γκάτσου και την επανεκτέλεση του τραγουδιού "Αγάπη Μου" (Φαίδρα) σε ποίηση Γιάννη Θεοδωράκη, καθώς και δύο ορχηστρικές εκδοχές του "Αν θυμηθείς τ' όνειρό μου" από την ορχήστρα Μίκη Θεοδωράκη.  
Το καλοκαίρι του 2004 η ορχήστρα "Μίκης Θεοδωράκης" παρουσίασε την κινηματογραφική και θεατρική μουσική του Θεοδωράκη. Μια ανθολόγηση των μουσικών θεμάτων που έντυσαν κινηματογραφικές ταινίες και έργα του σύγχρονου θεάτρου με κύριο ερμηνευτή τον Αντώνη Ρέμο  και τους ηθοποιούς Πέτρο Φιλιππίδη, Νατάσα Μανίσαλη και Γιάννη Σαμσιάρη. 
Τον Χειμώνα του 2004 εμφανίζεται στο "Αθηνών Αρένα" με τον Γιώργο Νταλάρα. Ο Γιώργος Θεοφάνους γράφει ένα ντουέτο με τίτλο "Το μόνο που ξέρω" ειδικά για αυτήν την συνεργασία.
Το 2005 κυκλοφορεί ένας ακόμα δίσκος, ο τελευταίος με τραγούδια του Γιώργου Θεοφάνους, με τίτλο "Σαν άνεμος". Στον δίσκο αυτό, συμμετέχουν και τρεις τραγουδιστές: η Μαρινέλλα στο τραγούδι "Σαν άνεμος, ο Γιώργος Μαργαρίτης στο τραγούδι "Στο κορμί" και ο Ιταλός τραγουδιστής Massimo di Cataldo στο τραγούδι "Για 100 ζωές ακόμα". Ο δίσκος γίνεται διπλά πλατινένιος. 
Τον χειμώνα του 2005 εμφανίζεται και πάλι στο "Αθηνών Αρένα" αυτή την φορά με τον Μιχάλη Χατζηγιάννη.
Ταυτόχρονα με την έναρξη των εμφανίσεών του και με αφορμή την επέτειο των 10 ετών από την πρώτη του δισκογραφική δουλειά, η εταιρία του κρίνει απαραίτητη την έκδοση μιας πολυτελούς κασετίνας "Best Of ", ένα τριπλό Album που περιέχει τις μεγαλύτερες επιτυχίες του. Συγκεντρώθηκαν οι 36 μεγαλύτερες επιτυχίες του Αντώνη Ρέμου, ενώ μερικές από αυτές έγιναν remix από international top DJ’s και remixers. Μαζί ένα 20σελιδο βιβλίο με φωτογραφίες και πληροφορίες από την 10χρονη πορεία του τραγουδιστή.
Τον Χειμώνα του 2006 ο Αντώνης Ρέμος εμφανίζεται στο "Αθηνών Αρένα ", με την Μαρινέλλα. Τον Απρίλιο του 2007 η Μαρινέλλα και ο Αντώνης Ρέμος, ξεκινούν τις εμφανίσεις τους στην Θεσσαλονίκη.
Τον Ιούνιο του 2007 ξεκινάει η πρώτη μεγάλη περιοδεία του Αντώνη Ρέμου ανά την Ελλάδα σε είκοσι πέντε πόλεις μαζί με τους Ονιράμα, ένα νέο ανερχόμενο συγκρότημα από την Θεσσαλονίκη.
Παράλληλα κυκλοφορεί το άλμπουμ "Αντώνης Ρέμος in Concert feat. Onirama" ηχογραφημένο από το Secret Concert του Mad που έγινε τον Φεβρουάριο του 2007 στο κλειστό γήπεδο της ξιφασκίας στα Ολυμπιακά Ακίνητα.
Ο Νοέμβριος του 2007 τον βρίσκει για δεύτερη συνεχόμενη χρονιά στο πλευρό της Μαρινέλλας. 
Τον Μάρτιο του 2008 o Αντώνης Ρέμος και ο Σάκης Ρουβάς θα ενώσουν τις δυνάμεις τους σε μία περιοδεία ανά τον κόσμο, δίνοντας 10 συναυλίες σε Αμερική, Καναδά, Αυστραλία και Αφρική.
Τον Χειμώνα του 2008 ο Αντώνης Ρέμος εμφανίζεται στο "Αθηνών Αρένα " για πρώτη φορά μόνος του. Την ίδια στιγμή κυκλοφορεί ο νέος του προσωπικός δίσκος με γενικό τίτλο "Αλήθειες Και Ψέματα " που έγινε πλατινένιος. 
Τον Μάρτιο του 2009 ο Αντώνης Ρέμος έκανε την πρώτη του Ευρωπαϊκή περιοδεία με συναυλίες στις Βρυξέλλες, το Λονδίνο, την Στουτγάρδη, την Φρανκφούρτη, την Νυρεμβέρνη, το Ντύσσελντορφ, την Κωνσταντινούπολη και το Βελιγράδι.
Τον Νοέμβριο του 2009 ο Αντώνης Ρέμος επιστρέφει στο Διογένης Studio για μία ακόμη φιλόδοξη παραγωγή με γενικό τίτλο «Love Stories». 
Αμέσως μετά ο Αντώνης Ρέμος αναχώρησε για μία ακόμη Sold Out περιοδεία αυτή την φορά ανά τον κόσμο. Αυστραλία, Καναδάς και Αμερική είναι οι άμεσοι σταθμοί του.
Το 2010 συνεργάζεται με την Άννα Βίσση στον πολυχώρο Πάνθεον. Ο δίσκος του «Κλειστά τα στόματα» έχει ήδη γίνει 5πλα πλατινένιος, ενώ οι συναυλίες του εντός και εκτός Ελλάδος είναι πάντα sold out. 
Το 2013 κυκλοφορεί ο νέος δίσκος του Αντώνη Ρέμου με γενικό τίτλο "Η καρδιά με πηγαίνει εμένα" και γίνεται από τον πρώτο μήνα κυκλοφορίας του διπλός πλατινένιος ενώ παραμένει στην κορυφή των  charts με τις 4 πρώτα singles από το νέο άλμπουμ.
Από το 2012 και μέχρι σήμερα ο Αντώνης Ρέμος έχει συνεργαστεί επί σκηνής με μεγάλους ξένους καλλιτέχνες διεθνούς βεληνεκούς. Ο Julio Iglesias (Mύκονος 2014) , η Gloria Gaynor (Νέα Υόρκη και Αθήνα 2014), ο Dany Brilliant (Μύκονος 2015), οι Gipsy Kings (Μύκονος 2016), Zeljko Joksimovic (Βελιγράδι και Αθήνα), Tjiana Dapsevic (Βελιγράδι),  Eros Ramazzotti (Μύκονος 2017) είναι μερικά από τα ονόματα που έχει βρεθεί μαζί τους στην σκηνή. 
Το 2016 υποδέχεται στο Διογένης Palace τον Χρήστο Νικολόπουλο και την Γλυκερία ενώ το ίδιο καλοκαίρι η Μαρινέλα, ο Χρήστος Νικολόπουλος και ο Αντώνης Ρέμος σε μια sold out περιοδεία σε Ελλάδα και Κύπρο τραγουδούν αγαπημένα τραγούδια του Στέλιου Καζαντζίδη. 
Τον Δεκέμβριο του 2016 κυκλοφόρησε το νέο άλμπουμ του Αντώνη Ρέμου με τίτλο "Σπασμένα κομμάτια της καρδιάς" που γίνεται πλατινένιο από την πρώτη εβδομάδα κυκλοφορίας του.
Τον Σεπτέμβριο και Οκτώβριο του 2017 ο Αντώνης Ρέμος βρίσκεται σε μια μεγάλη sold out περιοδεία σε Καναδά Αμερική και Αυστραλία με την Μαρινέλλα.

Η Panik Records και τα νέα τραγούδια (2018-2019)

Τον Ιανουάριο του 2018, ανακοινώνεται η μεταγραφή του στην Panik Records. 
Το πρώτο single που κυκλοφόρησε από τη νέα του δισκογραφική στέγη ήταν το "Δεν Ακούω Κανέναν", τον Απρίλιο του 2018. Ακολούθησε η μεγάλη επιτυχία "Η Ζωή Αλλιώς", που επί έξι συνεχόμενους μήνες ήταν στις πρώτες θέσεις του ραδιοφωνικού airplay. Τον Ιούλιο του 2019 κυκλοφόρησε το single "Εδώ Και Τώρα", το οποίο θα περιλαμβάνεται στο επερχόμενο album του.

Κοινωνικά δρώμενα

Ο  Αντώνης Ρέμος τον Ιούλιο του 2007 έγινε Πρόεδρος της ομάδας του Ηρακλή, της μεγάλης του αγάπης που είχε από παιδί και παρέμεινε για κάποια χρόνια.

Υποθέσεις με τη δικαιοσύνη

Στις 3 Ιανουαρίου 2019 ύστερα από πρόταση του εισαγγελέα Χαράλαμπου Παπαγεωργίου, προτάθηκε να παραπεμφθεί σε δίκη για πλαστές ενημερότητες κατά την περίοδο 2002-2014, όταν και διετέλεσε πρόεδρος στη ΠΑΕ Ηρακλής.